ก.ล.ต.เปิดรับฟังความเห็นการกำหนดนิยามผู้ลงทุนใน crowdfunding เพิ่มเติม
ก.ล.ต.เปิดรับฟังความเห็นการกำหนดนิยามผู้ลงทุนใน crowdfunding เพิ่มเติม
12 มิ.ย. 2558

สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) มีแนวคิดที่จะกำหนดลักษณะของผู้ลงทุนที่มีลักษณะเฉพาะ (Qualified Investor) หรือ Angel Investor เพิ่มเติม สำหรับการลงทุนในหุ้นที่เสนอขายผ่านระบบหรือเครือข่ายอิเล็กทรอนิกส์ (crowdfunding) ซึ่งสามารถลงทุนได้โดยไม่จำกัดวงเงินเช่นเดียวกับผู้ลงทุนสถาบัน กิจการเงินร่วมลงทุน หรือนิติบุคคลร่วมลงทุน
โดยแนวคิดในการกำหนดประเภท Qualified/Angel Investor เพิ่มเติม มีวัตถุประสงค์เพื่อให้การลงทุนมีความยืดหยุ่นมากยิ่งขึ้นสำหรับ ผู้ลงทุนที่มีความรู้ความเข้าใจการลงทุนในกิจการที่เสนอขายหุ้นด้วยวิธี crowdfunding รวมทั้งความเสี่ยงที่เกี่ยวข้อง ในขณะที่บริษัทที่เสนอขายหลักทรัพย์สามารถเสนอขายหุ้นต่อผู้ลงทุนประเภทดังกล่าวได้โดยไม่จำกัดมูลค่าการเสนอขายด้วย
ทั้งนี้ ก.ล.ต.ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th) จึงขอเชิญผู้ที่เกี่ยวข้องและผู้สนใจร่วมแสดงความคิดเห็นได้ที่เว็บไซต์ หรือโทรสาร 0-2695-9943 หรือทาง e-mail ที่  [email protected] จนถึงวันที่ 26 มิถุนายน 2558